Arne Aas

Arne Martin Aas (1931–2000) var en norsk skuespiller og sceneinstruktør som arbeidet både på scene, film og i TV. 

 Teater 
Fra 1969 til 1973 var han teatersjef ved Trøndelag Teater, der han også hadde sin debut 1957 i Strindbergs Erik XIV. Han hadde også regioppdrag ved teatret og var ansatt der fra 1963. På Trøndelag Teater spilte han i stykker som Se deg om i vrede, Helligtrekongersaften og tittelrollen i Brand.

Han har også vært tilknyttet Fjernsynsteatret (1966-70 og 1973-75) hvor han blant annet ble landskjent i rollen som Hans Nilsen Fennefoss i serien Skipper Worse. Aas var i mange år også tilknyttet Oslo Nye Teater og foruten en rekke komedier, gjorde han seg der særlig bemerket i stykket Dagen vender.

Fra 1978 til 1983 var han instruktør for Olsokspelet på Stiklestad. For sin innsats her mottok han Stiklestad-prisen i 1980.

De siste årene før sin død hadde han flere gjesteopptredener ved Nordland Teater.

 Film og TV 
Aas hadde sin filmdebut 1964 i Alle tiders kupp, og hadde en rekke roller i norske filmer både på 1960- og 1970-tallet. Blant de mest nevneverdige filmene er Smuglere (1968), Skulle det dukke opp flere lik, er det bare å ringe (1970) og Rallarblod (1979), samt flere filmer om Olsenbanden.

Også på fjernsyn har Aas hatt en rekke opptredener, blant annet miniserien Skipper Worse i 1968, og ved flere anledninger sammen med Rolv Wesenlund i serien om Fleksnes. Fra Fleksnes-serien huskes han fra rollen som Marves tidligere svirebroren "Rødhette" i episoden Rotbløyte fra 1981, og som lege i togkupe i episoden Det går alltid et tog fra 1974. 

Hans siste tv-rolle var i kortfilmen Operasjon Popcorn i 1998.

 Privatliv 
Gift 1957 med lærer Eva Opstad Aas (f. 1931, d. 2015).

Han er fart til skøyteløper og idrettsleder Nils Einar Aas. 

 Filmografi 
 1979 – Olsenbanden og Dynamitt-Harry mot nye høyder (Brock-Larsen, finansmann)
 1979 – Kronprinsen (Redaktør)
 1979 – Rallarblod (Ingeniøren)
 1978 – Olsenbanden + Data-Harry sprenger verdensbanken (Larsen, sjåførlærer)
 1976 – Oss (Finansminister)
 1975 – Min Marion (Leonid)
 1974 – Under en steinhimmel (Legen)
 1974 – Bobbys krig (Direktøren)
 1973 – Kanarifuglen (Arne, arbeidskamerat)
 1971 – 3 (Sjefen)
 1970 – Exit (også kjent under den danske tittelen Forbryderisk elskov)
 1970 – Skulle det dukke opp flere lik, er det bare å ringe (Robert Westerlie)
 1969 – Himmel og helvete (Orheim, psykolog og talsmann for fri dop)
 1968 – Bare et liv – Historien om Fridtjof Nansen (Philip Noel-Baker)
 1968 – Smuglere (Hugo)
 1967 – Musikanter (Ludvig, dikter)
 1965 – Vaktpostene (Arild, soldat)
 1965 – To på topp (Overstyrmann)
 1964 – Pappa tar gull (Wollert, profeten)
 1964 – Alle tiders kupp (Thorsen, Mettes venn)

 TV-opptredener 
 1998 Operasjon popcorn (kortfilm vist på TV)
 1993 Morsarven (Kommissarien) (TV-serie/mini-serie)
 1992 Dødelig kjemi (Kristoffer) (TV-serie/mini-serie)
 1988 Fleksnes – Her har jeg mitt liv (hysterisk lege ved Perleporten) (TV-serie)
 1982 Fleksnes – Rotbløyte (Rødhette, svirebror fra marinen) (TV-serie)
 1974 Fleksnes – Det går alltid et tog (hysterisk lege i togkupe) (TV-serie)
 1970 Kjemp for alt hva du har kjært (Fjernsynsteater)
 1968 Det lykkelige valg (Fjernsynsteater)
 1968 Lille Eyolf (Ingeniør Borgheim) (Fjernsynsteater)
 1968 Skipper Worse (Hans Nilsen Fennefos) (TV-serie/mini-serie og Fjernsynsteater)

Referanser

 Eksterne lenker 


Kategori:Norske skuespillere
Kategori:Norske sceneinstruktører
Kategori:Norske teatersjefer
Kategori:Personer tilknyttet NRK
Kategori:Personer fra Oslo